লাউঞ্জের টিভি অন করে কিছুক্ষণ দেখার চেষ্টা করলাম। কী একটা সিনেমা চলছে। কিন্তু মন দিতে পারলাম না। কী যে ঠান্ডা! ভিনুর কথা চিন্তা করে নিজেকে সান্ত্বনা দেয়ার চেষ্টা করলাম। ভিনু এই শীতের রাতে ট্যাক্সি চালাচ্ছে। এক হাতে সামলাচ্ছে সব রকম ঝামেলা। আর আমি রুমে ঢুকতে পারছি না বলে হতাশ হয়ে যাচ্ছি! কিন্তু এরকম সান্ত্বনা কয়েক সেকেন্ডের বেশি স্থায়ী হলো না। শরীর এত কাহিল হয়ে পড়েছে যে ইচ্ছে করছিলো রুমের বাইরে কার্পেটের ওপর শুয়ে থাকি। কোন কারণে বাথরুমে যাবার জন্য হলেও যদি ওয়াইন বের হয়। দরজায় হেলান দিয়ে কিছুক্ষণ বসেও থাকলাম। কিন্তু যা ঠান্ডা। শীতকালে আমাদের দেশে কত মানুষকে ঠান্ডায় কাঁপতে কাঁপতে ফুটপাতে খোলাবাতাসে রাত কাটাতে হয়। এরকম দার্শনিকতাও খুব একটা কাজ দিলো না।